《观获稻》
清代·徐焕谟

昔日观插秧，移疏种密妇子忙。今日观获稻，连阡比陌䆉稏老。

凉飔瑟瑟天欲霜，高陇低陇秋云黄。腰镰随风疾如扫，家家禾稻尽登场。

儿擎妇负日当户，西畴络绎奔走苦。见说多收十斛余，崇墉比栉对衡宇。

回思六月火伞张，日中锄禾汗若浆。彼苍不负农夫力，今岁乃得盈仓箱。

盈仓箱，如获宝，粒粒皆由辛苦造。新粳炊熟连村香，田家此日尝新早。

秋郊一望暮云平，万井欢呼庆有成。神弦社鼓相喧逐，并作丰年击壤声。

作者简介：徐焕谟，字绿沧，号叔雅，桐乡人。诸生，候选主事。有《风月庐剩稿》。